Rifuġjati jaslu fix-xtut tal-gżira ta' Lesbos wara li qasmu l-Baħar Eġew mit-Turkija ©UNHCR/Achilleas Zavallis F'dawn l-aħħar snin, l-Ewropa kellha tindirizza l-aktar sfida migratorja serja mit-tmiem it-Tieni Gwerra Dinjija 'l hawn. Kompli aqra biex issir taf aktar. Il-flussi migratorji rekord lejn l-UE tal-2015 u l-2016 naqsu: Fl-2018, 116,647 persuna daħlu fl-Ewropa bil-baħar, waqt li fl-2015 l-ammont ta' dawk li daħlu kien ta' aktar minn miljun persuna. Minkejja dan, il-qsim tal-Mediterran baqa' fatali, u fl-2018 ħalla 2,277 persuna mejta jew nieqsa, meta mqabbla ma' 3,139 matul is-sena ta' qabel. L-influss lejn l-Ewropa ta' migranti u persuni li jfittxu l-asil wera l-ħtieġa li l-politiki Ewropej tal-asil u l-migrazzjoni jkunu aktar ġusti u aktar effettivi. Iċ-ċifri tal-migrazzjoni F'dawn l-aħħar snin, għadd kbir ta' persuni ħarbu lejn l-Ewropa biex jeħilsu mill-kunflitt, it-terrur u l-persekuzzjoni f'pajjiżhom. Mit-333,355 persuna li ngħataw status ta' protezzjoni fl-UE fl-2018, aktar minn kwart ġew mis-Sirja mifnija bil-gwerra, waqt li t-tieni u t-tielet l-akbar gruppi huma mill-Afganistan u mill-Iraq rispettivament. F'kull wieħed minn dawn il-pajjiżi, il-popolazzjoni ċivili tħabbat wiċċha ma' theddidiet minħabba kunflitt armat, ksur tad-drittijiet tal-bniedem, jew persekuzzjoni. Fl-2017, 258 miljun persuna (jew wieħed minn kull 30 persuna) fid-dinja kienu qed jgħixu barra minn pajjiżhom. Fi ħdan l-UE, 57 miljun persuna (11% tal-popolazzjoni tal-UE) twieldu f'pajjiż li mhux il-pajjiż fejn jgħixu fil-preżent. Minn dawn, madwar 20 miljun ġew minn pajjiż ieħor tal-UE, filwaqt li madwar 37 miljun twieldu barra mill-UE. Aqra l-paġna tagħna dwar fatti u ċifri għal data preċiża dwar min huma l-migranti u dawk li jfittxu l-asil li jiġu fl-Ewropa, kemm minnhom applikaw għal asil u ngħatalhom, kemm minnhom ġew miċħuda d-dħul fl-UE u l-passi finanzjarji li qed tieħu l-Unjoni biex tittratta l-migrazzjoni. Ir-rispons tal-UE għall-kriżi tal-migrazzjoni L-isfida tal-migrazzjoni kixfet in-nuqqasijiet fis-sistema tal-Unjoni fir-rigward tal-asil. F'Novembru 2017, Il-Parlament Ewropew ikkonferma mandat għal negozjati interistituzzjonali mal-gvernijiet tal-UE dwar riforma tar-regoli ta' Dublin , li jiddeterminaw il-pajjiż tal-UE responsabbli għall-ipproċessar tal-applikazzjonijiet għall-protezzjoni internazzjonali. Madankollu, il-gvernijiet tal-UE ma rnexxilhomx jilħqu pożizzjoni dwar il-proposti, u għaldaqstant it-taħditiet bejn il-Parlament u l-Kunsill għadhom ma bdewx. Il-Parlament ħa sehem ukoll fit-tħejjija ta' miżuri ġodda għall-ġestjoni tal-immigrazzjoni illegali, kontrolli aktar stretti fil-fruntieri kif ukoll sistema aktar effikaċi ta' ġbir u ħżin ta' informazzjoni dwar il-persuni li jidħlu fl-UE. Aqra l-gwida tagħna dwar ir-rispons tal-UE għall-kriżi tal-migranti. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF